एक हजार ७६७ रोपनी बाँझो जग्गा कृषियोग्य जमिनमा परिणत
जिल्लाको धुर्कोट गाउँपालिकाले एक हजार ७६७ रोपनी बाँझो जग्गालाई उत्पादन योग्य (कृषि योग्य) जमिनमा परिणत गरेको छ ।
तिलाचन पाण्डेतम्घास, साउन १६ गते । जिल्लाको धुर्कोट गाउँपालिकाले एक हजार ७६७ रोपनी बाँझो जग्गालाई उत्पादन योग्य (कृषि योग्य) जमिनमा परिणत गरेको छ ।गाउँपालिकाका अध्यक्ष भूपाल पोखरेलले गाउँपालिकाले पालिका भित्र बाँझो जग्गा नराख्ने गरी लिएको नीति अनुरुप एक हजार ७६७ रोपनी जग्गामा फलफूल र अन्नबाली लगाइएको जानकारी दिनुभयो । कोरोना माहामारीको समयमा बाँझो जग्गामा खेती गर्नेलाई अनुदान दिने गाउँपालिकाले नीति लिएको थियो । सोही समय र हालसम्म गरी बाँझो जग्गामा फलफूल र अन्नबाली लगाई फलफूलका बिरुवाहरु हुर्कदै गएको, अन्नबालीबाट किसानले उत्पादन लिएको पोखरेलले बताउनुभयो ।कोरोना महामारीको समयमा बाँझो जग्गामा फलफूलका बिरुवा लगाउने किसानलाई प्रतिरोपनी तीन हजार, अन्नबाली लगाउने किसानलाई प्रति रोपनी चार हजारका दरले गाउँपालिकाले अनुदान दिएको थियो ।गाउँपालिका भित्र रहेको बाँझो जग्गालाई सदुपयोग गरी उत्पादनसँग जोडनका लागि आफूले सो नीति लिएको पोखरेलको दाबी छ ।  कोरोना महामारीको समयमा सिधै अनुदान दिनुभन्दा  कामसँगै उत्पादनलाई प्राथमिकतामा राखेर अनुदान प्रदान गर्दा बाँझो जग्गामा पनि खेती हुने र किसानलाई फाइदा हुने गाउँपालिकाले जनाएको छ ।हालसम्म बाँझो जग्गालाई फलफूल र अन्नबाली लगाउने किसानहरुलाई २९ लाख रुपियाँ अनुदानका रुपमा प्रदान गरेको अध्यक्ष पोखरेलले बताउनुभयो ।गाउँपालिका भित्रका नागरिकहरुलाई व्यवसायीक रुपमा कृषि र पशुपालनका माध्यमबाट आत्मनिर्भर बनाउन सकिने भन्दै कृषि, पशुपालन र पर्यटनलाई जोड दिएको उहाँको दाबी छ । किसानहरुलाई प्रविधि र सिंचाइलगायतका क्षेत्रहरुमा समेत अनुदान प्रदान गर्दै आएको र यस वर्ष पनि यस्ता कार्यक्रम रहेको गाउँपालिकाले जनाएको छ ।